Din il-ġimgħa l-Partit Nazzjonalista u l-mezzi ta' komunikazzjoni tiegħu għamlu pandemonju sħiħ u teoriji assurdi dwar diskors li għamilt fil-Parlament matul il-ħin tal-aġġornament. Iva nirrikonoxxi li għamilt diskors minn qalbi fuq suġġett li għandi passjoni kbira lejh, is-settur soċjali. Madanakollu, niċħad kategorikament l-interpretazzjoni assurda li tat l-Oppożizzjoni Nazzjonalista u l-midja tagħha li dan kien diskors immirat li jpoġġi f'pożizzjoni skomda lill-Gvern jew lil xi kollegi tiegħi fil-Gvern. Il-kritika li wassalt fuq l-isfidi soċjali kienet primarjament, u fuq kollox, iddirezzjonata lejn l-istess Oppożizzjoni Nazzjonalista. Dan għaliex l-isfidi soċjali li għandna llum, ma nħolqux taħt dan il-Gvern imma huma r-riżultat ta' 25 sena Gvernijiet Nazzjonalisti. Imma fl-istat ta' paniku li jinsabu fih u bil-kunflitti interni li għandhom jew naqsu jifhmu sew il-messaġġ li kont qed inwassal jew intenzjonalment u b'malizzja tawh interpretazzjoni assurda. Kull min jafni japprezza li jien għażilt il-politika għal raġuni primarja ħafna dik li nkun ta' servizz għan-nies. L-involviment tiegħi fis-settur soċjali jippreċedi l-involviment tiegħi fil-politika u allura l-Partit Soċjalista kien, għadu u konvint u persważ li se jibqa' d-dar naturali tiegħi. Meta nitkellem dwar ċertu sfidi soċjali li għandna f'pajjiżna, nitkellem b'fiduċja li se ningħata widen mill-kollegi fil-grupp parlamentari li huma ministri u fuq kollox mill-Prim Ministru Joseph Muscat. Din il-fiduċja ma ġietx mix-xejn. Din hija fiduċja mibnija fuq l-esperjenza pożittiva li għandi tal-Prim Ministru. Insemmi bħala eżempju l-kwistjoni dwar il-kartuna r-roża. Tkellimt fil-Parlament dwar sitwazzjoni inġusta li ħallew Gvernijiet Nazzjonalisti, spjegajt u fuq kollox wasalt il-vuċi tal-persuni mġarba fil-grupp parlamentari. B'sodisfazzjon, il-Prim Ministru ħa interess dirett f'din il-kwistjoni u minn din is-sena s-sitwazzjoni ġiet indirizzata. F'dan l-aħħar intervent parlamentari li għamilt, tkellimt dwar numru ta' sfidi marbutin mal-kera f'pajjiżna. Anke dwar dan is-suġġett qed naraw il-Prim Ministru jieħu interess dirett fih, tant li tkellem f'aktar minn okkażjoni waħda fuqu. Ir-realtà hija li l-prezz tal-kera qed jogħla f'pajjiżna għax hemm domanda akbar għall-postijiet. Diġà bdiet tittieħed azzjoni f'dan ir-rigward, tant li din is-sena għall-ewwel darba rdoppjajna n-numru ta' nies li jieħdu s-sussidju filwaqt li naqqasna t-taxxa lil min jikri. Madanakollu, kif qal il-Prim Ministru jekk kemm-il darba dan is-sussidju ma jaħdimx allura rridu naraw ir-regolarizzazzjoni f'każ li jkun hemm market failure. Dwar il-kirjiet tal-Gvern, dawn se jkunu qed joħorġu skont kif imħabbar fil-baġit. Allura quddiem dan kollu ma niddejjaq xejn nitkellem dwar l-isfidi soċjali li għandna f'pajjiżna għaliex is-slowgan Gvern li Jisma' huwa bil-fatti u mhux cliché politika. Is-suċċess ta' dan il-Gvern huwa proprju l-umilta' u l-għarfien kontinwu li fadal ħafna xi jsir. Dan apparti l-fatt li jien bħala deputat parlamentari elett mill-poplu, inħossni obbligat inservi ta' porta vuċi għall-istess nies li eleġġewni. Għalhekk fiż-żmien li ġej se nissokkta bil-ħidma tiegħi, b'impenn aktar minn qatt qabel u b'konvizjoni li l-Gvern immexxi minn Joseph Muscat, se jibqa' msemmi għall-progress ekonomiku, għall-ħolqien tax-xogħol, għad-drittijiet ċivili daqskemm se jibqa' mfakkar għar-riformi soċjali kbar, kuraġġużi u fuq kollox li huma tant meħtieġa biex ħadd ma jaqa' lura. B'sodisfazzjoni rajna l-istess Kap tal-Knisja Maltija, l-Arċisqof Scicluna din il-ġimgħa fuq ix-xandir Nazzjonali jfaħħar lil Joseph Muscat u jiddeskrivih bħala raġel li jżomm kelmtu, li se jwettaq il-wegħda li jara li l-ġid f'pajjiżna jitqassam b'mod aktar ġust. Għalhekk, qed naraw il-fiduċja f'Joseph Muscat tkompli tikber u tinfirex. Konvint li din il-fiduċja sal-elezzjoni ġenerali li jmiss se tkompli tikber u se twassal biex Gvern Laburista jerġa' jingħata mandatt ieħor b'saħħtu.